ธปท.ปล่อยให้กลไกดอกเบี้ยพิการ
ธปท.กลับลำ เลิกเรียกธนาคารมาหารือให้ลดดอกเบี้ยลง อ้างสถานการณ์ไม่แน่นอน
29 ต.ค. 2565

ธปท.กลับลำ เลิกเรียกธนาคารมาหารือให้ลดดอกเบี้ยลง อ้างสถานการณ์ไม่แน่นอน 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ธปท.ยกเลิกการเรียกประชุมหารือกับผู้บริหารธนาคารพาณิชย์ ในเรื่องที่ไม่ปรับลดอัตราดอกเบี้ยเงินกู้ของธนาคารลงตามทิศทางอัตราดอกเบี้ยนโยบายแล้ว เนื่องจากที่ผ่านมาได้ให้เจ้าหน้าที่ ธปท.สอบถามไปที่ธนาคารพาณิชย์แล้วได้รับคำชี้แจงว่าสถานการณ์ของตลาดการเงินไม่แน่นอน มีความผันผวนสูง จึงต้องใช้เวลาประเมินสถานการณ์ก่อน
นายประสาร กล่าวว่า ธนาคารพาณิชย์ก็มีเหตุผลที่พอรับฟังได้เหมือนกัน เพราะทิศทางการขยายตัวของสินเชื่อก็ยังขยายตัวค่อนข้างสูง ระดับสภาพคล่องทางการเงินในขณะนี้ก็ยังไม่น่ามั่นใจนัก ทำให้ธนาคารพาณิชย์หลายแห่งยังมีการแข่งขันกันระดมเงินฝากด้วยการให้อัตราดอกเบี้ยเงินฝากที่สูงกว่าปกติ
“ถามว่าสภาพคล่องขณะนี้ตึงตัวขึ้นหรือไม่ ถ้าดูความไม่แน่นอนทางการเงิน จะพบว่าในช่วงนี้เริ่มมีเงินทุนจำนวนหนึ่งไหลออก ก็อาจจะทำให้กระทบไปถึงสภาพคล่องในประเทศอยู่ ประกอบกับมีข่าวคราวจากภาวะเศรษฐกิจประเทศกำลังพัฒนาบางส่วนด้วย เช่น บราซิล อินโดนีเซีย ที่มีการปรับอัตราดอกเบี้ยขึ้น ปัจจัยเหล่านี้ก็มีส่วนให้สถาบันการเงินของไทย อาจจะรอดูภาพความชัดเจนก่อนจะตัดสินใจ” นายประสาร กล่าว
เมื่อวันที่ 13 มิ.ย.ที่ผ่านมา นายประสาร กล่าวว่า ได้เตรียมการหารือร่วมกับผู้บริหารธนาคารพาณิชย์ในเร็วๆ นี้ว่า ทำไมยังแข่งขันกันระดมเงินฝากกันค่อนข้างรุนแรง ซึ่งสวนทางกับทิศทางการดำเนินนโยบายการเงินของ ธปท. ที่มีการปรับลดอัตราดอกเบี้ยนโยบายลงไปก่อนหน้านี้ 0.25% เหลือแค่ 2.50% แต่กลับไม่มีธนาคารพาณิชย์รายใดปรับลดดอกเบี้ยลงตามดอกเบี้ยนโยบาย 
แหล่งข่าวจากกระทรวงการคลัง เปิดเผยว่า นี่เป็นครั้งแรกที่ทางการปรับลดอัตราดอกเบี้ยนโยบายลงมา 0.25% แล้วไม่มีผลกับตลาดและธนาคารพาณิชย์ไม่สนองตอบถือเป็นโจทย์ ขณะที่ก่อนหน้านี้ทางการลดดอกเบี้ยลงมา 0.25% ธนาคารพาณิชย์ได้ปรับลดอัตราดอกเบี้ยเงินกู้และเงินฝากลงมาไม่เท่ากัน แต่ปรับลดลงมาแค่ 0.125%